b'\n_START_ARTICLE_\nAl\xc5\xabksne raudteejaam\n_START_PARAGRAPH_\nAl\xc5\xabksne raudteejaam on raudteejaam Al\xc5\xabksne\xe2\x80\x93Gulbene raudteel Al\xc5\xabksne piirkonnas Al\xc5\xabksnes aadressil J\xc4\x81\xc5\x86kalna iela 52._NEWLINE_Raudteejaam on selle raudteeliini l\xc3\xb5pp-peatus. Jaam asub Gulbene raudteejaamast 33 ja Riia jaamast 244 km kaugusel. Jaamas on kaks ooteplatvormi ja kolm teed. Raudteel kehtib oma peatusep\xc3\xb5hine piletitariifide s\xc3\xbcsteem._NEWLINE_Jaam rajati aastal 1903. Algselt kandis see nime Marienburga ja j\xc3\xa4i Aluliina kihelkonda Aluliina m\xc3\xb5isa maadele. Algne jaamahoone sarnanes Valka raudteejaama omale. Teise maailmas\xc3\xb5ja ajal sealne jaamahoonestu suuremalt jaolt h\xc3\xa4vis; nii p\xc3\xa4rineb praegune jaamahoone s\xc3\xb5jaj\xc3\xa4rgsest ajast. Varem j\xc3\xa4rgnes Al\xc5\xabksne jaamale Alsvi\xc4\xb7i raudteejaam. Jaamast viib Hopa suunas edasi kolmesaja meetri pikkune demonteerimata raudteel\xc3\xb5ik._NEWLINE_Kuigi s\xc3\xa4ilinud on 1939. aastal p\xc3\xbcstitatud elevaatorihoone ja mitmed puidust laohooned ning sealsetel teedel seisab veel kaubavaguneid, ei kasutata seda jaama enam kaubajaamana.Jaama kasutatakse \xc3\xbcksnes reisiliikluseks; p\xc3\xa4evas saabub Gulbenest kaks rongi.'